1.הנאשם הורשע על פי הודאתו ובמסגרת הסדר טיעון בכתב אישום מתוקן בעבירה של שימוש ברכב ללא רשות לפי סעיף 413ג סיפא לחוק העונשין, תשל"ז-1977 (להלן: "החוק").
על פי המפורט בכתב האישום המתוקן, ביום 23.2.10 ברחוב אז"ר 140 בכפר סבא השתמש הנאשם ביחד עם אחר, שזהותו אינה ידועה למאשימה, ללא רשות במשאית מערבל הבטון של דורון ורטהיים מסוג סקנייה מ.ר. 77-552-15.
בהמשך בעזון, לא שעה האחר לקריאות שוטר לעצור, בכוונה להפריע לו או להכשילו בתפקידו.
2.הצדדים הגיעו להסדר טיעון לפיו יודה הנאשם בכתב האישום המתוקן ויורשע בגינו.
לעניין העונש- המאשימה תגביל עצמה למאסר בן 6 חודשים שירוצה בעבודות שירות, ככל שהנאשם ימצא מתאים, וככל שלא ימצא מתאים- תטען ל-6 חודשי מאסר בפועל, ואילו ב"כ הנאשם תטען באופן חופשי.
3.בטיעוניה לעונש טענה ב"כ המאשימה כי הנאשם יליד 1960, הודה במסגרת הסדר טיעון בעבירה המיוחסת לו בכתב האישום המתוקן.
לנאשם עבר פלילי עשיר, כאשר הרשעתו האחרונה משנת 2009, בגין אירוע משנת 2008, בעבירות נהיגה פוחזת ברכב, ניסיון להסעת שב"ח והפרעה לעובד ציבור, וכן לחובתו 17 עבירות קודמות , החל משנת 1984, בעבירות רכוש, אלימות, משחקים אסורים, זיוף מרמה ואיומים. בעבר ריצה מאסר בן 6 חודשים.
העמדה העונשית במסגרת ההסדר מאזנת בתוכה את נסיבותיו האישות של הנאשם , גילו ועברו הפלילי, נסיבותיו של האירוע שהינו ישן – משנת 2010, אך חמור ביחס לטיבו.
מדובר בעבירה שבוצעה ביחד עם אחר, תוך תכנון מוקדם, הואיל ומדובר במערבל בטון המהווה כלי תחבורה כבד שנדרשת מיומנות להפעילו, ולא מדובר במשהו שיכול להיעשות ע"י כל אחד.
בנוסף, יש בשימוש זה כדי לגרום לבעליו של מערבל הבטון נזק כלכלי משמעותי.
גם לאחר השימוש במערבל הבטון, נתקלו הנאשם והאחר בשוטרים והתנהגותם במהלך האירוע אף מחמירה את מצב הדברים.
לאור האמור, מדובר בעבירה לא קלה שלצידה עונש של 5 שנות מאסר ולכן על בימ"ש להעביר מסר של הוקעה כלפי מעשיו של הנאשם.
בכל הנוגע לערר שהגיש הנאשם לעניין חומר חקירה שלא נמסר לו בהליך זה- הרי שאין החלטה של בימ"ש המחוזי בערר שהוגש בעניין זה, משום שפרשת התביעה נקטעה באיבה.
העונש לו עותרת המאשימה במסגרת ההסדר מצוי במתחם הענישה ההולם בעבירה בה הורשע הנאשם, הואיל ויש מנעד ענישה רחב.
לאור האמור, בימ"ש מתבקש להטיל על הנאשם עונש של 6 חודשי מאסר שירוצו בעבודות שירות, לצד מע"ת וקנס.